John Abbott

Sir John Joseph Caldwell Abbott (12. mars 1821 – 30. október 1893) var kanadískur lögfræðingur og stjórnmálamaður sem var þriðji forsætisráðherra Kanada frá 1891 til 1892. Hann var á þeim tíma leiðtogi Íhaldsflokksins.

Abbott fæddist þar sem nú er Saint-André-d'Argenteuil í Québec. Hann nam lögfræði við McGill-háskóla og varð einn kunnasti lögmaður í Montréal. Hann varð síðar lögfræðiprófessor við McGill-háskóla og hlaut þar doktorsgráðu í borgararétti. Abbott varð sér í lagi þekktur fyrir málsvörn sína í máli árásarinnar á St. Albans. Hópur hermanna Suðurríkjasambandsins hafði gert árás á St. Albans í Vermont frá kanadískri grundu en Abbott færði rök fyrir því að Kanada gæti ekki framselt þá til Bandaríkjamanna þar sem þeir hefðu verið hermenn fremur en glæpamenn og að framsal þeirra samræmdist ekki hlutleysi landsins í þrælastríðinu. 

Abbott var virkur í stjórnmálum frá unga aldri. Árið 1849 var hann meðal undirritaðra að svonefndri stefnuyfirlýsingu um innlimun Montréal, þar sem Bandaríkin voru hvött til að innlima Kanadafylki. Abbott sagðist síðar sjá eftir því að hafa undirritað yfirlýsinguna. Árið 1860 var hann kjörinn á löggjafarþing Kanadafylkis. Í aðdraganda stofnunar kanadíska fylkjasambandsins var Abbott kunnur málsvari réttinda enskumælandi Québec-búa.

Í þingkosningum Kanada árið 1867 var Abbott kjörinn á neðri deild hins nýstofnaða kanadíska þings fyrir Íhaldsflokkinn. Símskeyti sem lekið var frá skrifstofu Abbotts árið 1873 lék lykilhlutverk í Pacific-hneykslinu, sem leiddi til þess að fyrsta ríkisstjórn Johns A. Macdonald hrökklaðist frá völdum. Abbott var skipaður á öldungadeild kanadíska þingsins árið 1887 og varð þingflokksforingi stjórnarinnar á þingdeildinni. Hann varð forsætisráðherra í júní 1891 eftir að Macdonald lést í embætti. Hann var fyrsti forsætisráðherra Kanada sem fæddur var innanlands þar sem bæði Macdonald og Alexander Mackenzie höfðu verið fæddir í Skotlandi. Abbott var jafnframt fyrsti forsætisráðherrann sem átti sæti á öldungadeildinni fremur en neðri deild þingsins. Abbott var þá orðinn 70 ára gamall og gegndi forsætisráðherraembættinu aðeins til nóvember 1892 en settist þá í helgan stein vegna heilsuleysis. Hann lést næsta ár.

Tilvísanir

Flokkur:Forsætisráðherrar Kanada